Vakansieplekke SA - Tsitsikamma Lodge and Spa
Tsitsikamma Lodge en Spa is geleë aan die voete van die skilderagtige Tsitsikamma-bergreeks in die dorp Stormsrivier in die Oos-Kaap. Hout vanuit die plaaslike bos is gebruik om dié spesiale lodge, met losstaande houthutte van verskillende groottes, te bou. Die houtstomp-afwerking skep 'n ongekunstelde gevoel aan die binnekant van die 32 goedtoegeruste houthutte, wat elk met 'n spa-bad, privaatdek en braaifasiliteit toegerus is.
'n Pragtige swembad, nabygeleë bergstrome en 'n verkwikkende spa-ervaring bied 'n onvergeetlike lafenis, terwyl 'n potjie tafeltennis in die speletjieskamer of 'n staproete op een van die talle voetslaanpaaie nie te versmaai is nie. Gaste kan kies en keur uit van die heerlike geregte op die spyskaart van die restaurant, 'n braai op die dek of 'n self-voorbereide ete in 'n houthutkombuisie.